Man stap duisende kilometers vir renostersWitrenosters (Argieffoto: tpsdave, Pixabay) Francois Myburgh (26) van Witpoortjie in Johannesburg het Woensdag gesê hy beplan om tussen 1 Junie en 31 Julie vanjaar ŉ staptoer aan te pak om bewustheid rakende renosterstroping te skep. Die staptoer sal 3 870 km wees en plekke soos Magaliespark, Kimberley, Sutherland, Kaapstad, Kareedouw en Ficksburg insluit en by die Krugerwildtuin eindig. “Dit is my manier om die aandag te fokus op die renosters wat daagliks gestroop word. Dit is hartseer om te weet dat die swartrenoster van Wes-Afrika uitgewis is. As ons nie opstaan teen die stropers nie, sal daar nie renosters oor wees vir ons nageslagte om te sien nie. Dít is wat my bang maak.” Myburgh poog om ongeveer R100 000 met die staptoer in te samel vir renosterbewaring en hoop dat mense hulle harte sal oopmaak vir hierdie saak. “Ons wil graag vir Francois gelukwens. Dit is ŉ fantastiese inisiatief wat hy begin het. Ek sal graag vir Francois wil inskakel by die Rhino Army-projek sodat ons saam hierdie kosbare diere kan red,” het Muis Lombard, Magaliespark se oordbestuurder, gesê. Myburgh het sy eerste en tweede staptogte van 100 km vir renosters in 2014 voltooi. Sy derde staptoer was in 2015.